Koduses majapidamises iseseisvalt tegutsevad robotabilised ei pruugigi olla alati nii nutikad, mõjudes oma usaldavate omanike rahakotile laastavalt.
“Sekeldustesse sattunud robotniidukite remondihüvitised ulatuvad enamasti 1700-2200 euro juurde,” sõnab Seesami kodukindlustuse tootejuht Dagmar Gilden.
“Esikohal on kindlasti juhtumid aias, ainuüksi juulis registreerisime 10 robotniidukitega seotud kahjujuhtumit,” toob Seesami esindaja välja. Tema sõnul on levinud põhjuseks õnnetused, kus niiduk sõidab tiiki, porilompi või jääb kinni vihmaveerenni ning elektroonikakomponendid saavad niiskuse käes kahjustada. “Järjest enam juhtub aga seda, et niidukile saab saatuslikuks hoopis pereliige või külaline, kes temast autoga üle sõidab. Selliste olukordade vältimiseks võiks kutsutud külalistele mainida, et hoovis võib toimetada robot või piirata roboti liikumisala nii, et tal poleks võimalustki sissesõiduteele sattuda,” jagab Gilden nõu.